Grünerløkkas matbutikk nummer 1 legger ned

Familiebedriften gir opp - hevder husleien har blitt for høy.

En epoke er over, hyllene hos Sultan er tomme. Butikken, som har vært en institusjon på Grünerløkka, er borte. Øyvind Nordli

28. feb. 2016 15:51 Sist oppdatert 22. august 2016

For mange har grønnsaksbutikken på hjørnet av Helgesens gate og Thorvald Meyers gate på Grünerløkka i Oslo vært et landemerke, en institusjon. Et sted mange har besøkt for å gjøre handlekurven sunn.

Nå, etter 24 års drift, er det slutt for grønnsaksbutikken. Dagens eier av Sultan Marked AS, Erol Güven, gir opp familiebedriften, angivelig fordi husleien er for høy.

Underskudd og rot før Sultan måtte stenge:

Les også Milliongjeld, underskudd og rot i regnskapet hos Sultan

Güven hever at det er høy husleie og høyt depositum som gjør at de ikke makter å fortsette.

Søndag var siste dag butikken holdt åpent.

Hyllene er nesten helt tomme i lokalet og alt av varer er snart solgt. Det velbrukte lokalet på drøyt 160 kvadratmeter, får snart ny leietaker.

Nyheten om stengingen har utløst voldsomme reaksjoner - og trusler om boikott - på sosiale medier

En trist dag

Jan Vardøen, som driver en lang rekke restauranter på Grünerløkka, synes dette er en trist dag.

Fra Sultans glansdager. Butikken har alltid vært godt besøkt, men likevel har driften gått i minus. Ingar Storfjell

— Ja helt klart. Sultan var en selvstendig butikk med både sjel og særpreg i en tid da ensartede kjedebutikkere som mangler begge deler griper om seg. Vi har mistet noe organisk.

– Gårdeierne driver butikk, og ønsker å tjene penger?

— Og det er helt legitimt, kanskje spesielt i Norge hvor den private eiendomsretten står veldig sterkt. Men jeg synes det er trist. Jeg ønsker meg gårdeiere som også er opptatt av bymiljøet og å beholde strøkspreget, og ikke bare av sin egen bakkonto, sier Jan Vardøen. Han ser likevel optimistisk på Grünerløkkas fremtid.

Sultan måtte gi seg, men det er fortsatt noen som kjemper mot vindmøllene, kjedene og gårdeierne. Noen av dem kan du lese om her.

– Ja, jeg tror vi klarer å beholde preget av selvstendige butikker. Kjedebølgen har vasket over oss flere ganger, men mange av eiendomsmeglerne som i en periode etablerte seg på hvert eneste gatehjørnet er borte. Det har gått samme vei med flere av kjedekioskene.

Yvonne Sandvold i Frognerbygg, som eier gården, ønsker ikke å kommentere leieprisen eller noe annet i forbindelse med at Sultan gir seg, angivelig på grunn av høye leiepriser.

Uavklart fremtid

Güven har sett etter andre lokaler på Grünerløkka, men har ikke funnet noen. Derfor har han ingen konkrete planer om å starte opp igjen i området.

— Enten er lokalene for små, eller så er det for dyr husleie, sier han.

Ærerik fortid

Nurten Günay startet Sultan Marked i 1992 på Grünerløkka, men solgte den for tre år siden til Erol Güven. I starten betalte Gunay 8000 kroner i måneden for leie av lokalene. Familien Güven fikk muligheten til å kjøpe lokalene for 3,2 millioner kroner da de kjøpte bedriften, men de syntes det var for dyrt.

Dermed er nok en familieforretning borte fra et Grünerløkka mange mener er blitt for ensartet.

LES OGSÅ: